ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί της τροπολογιας του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ΓΙΑ ΤΗ ΓΕΝΙΚΗ ΑΣΦΑΛΕΙΑ ΤΩΝ ΠΡΟΪΟΝΤΩΝ ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

1. Διαδικασια

- Έγκριση της πρότασης από την Επιτροπή: 29 Μαρτίου 2000 [1]

[1] COM (2000) 139 τελικό/2 - 2000/0073 (COD) της 15ης Ιουνίου 2000.

- Γνώμη της Οικονομικής και Κοινωνικής Επιτροπής: 20 Σεπτεμβρίου 2000 [2]

[2] CES 2000/1008 της 20ης Σεπτεμβρίου 2000.

- Γνώμη του Ευρωπαϊκού Κοινοβουλίου σε πρώτη ανάγνωση: 15 Νοεμβρίου 2000 [3]

[3] A5/2000/0309.

- Ημερομηνία της πολιτικής συμφωνίας στο Συμβούλιο: 30 Νοεμβρίου 2000 (ομοφωνία)

- Ημερομηνία διαβίβασης της τροποποιημένης πρότασης της Επιτροπής: 2 Φεβρουαρίου 2001 [4]

[4] COM (2001) 63 τελικό της 2ας Φεβρουαρίου 2001.

- Επίσημη έκδοση της κοινής θέσης από το Συμβούλιο: 12 Φεβρουαρίου 2001 [5]

[5] Επίσημη Εφημερίδα C 93, 23/03/2001, σελ. 0024.

- Ανακοίνωση από την Επιτροπή σχετικά με την κοινή θέση: 14 Φεβρουαρίου 2001 [6]

[6] SEC (2001) 244 της 14ης Φεβρουαρίου 2001.

- Έγκριση από το Ευρωπαϊκό Κοινοβούλιο της σύστασης για δεύτερη ανάγνωση: 16 Μαΐου 2001 [7]

[7] A5-0133/2001.

2. Στοχοσ τησ οδηγιασ

Στις 29 Μαρτίου 2000 η Επιτροπή ενέκρινε πρόταση οδηγίας με στόχο την αναθεώρηση και την ανασύνταξη της οδηγίας του Συμβουλίου 92/59/ΕΟΚ της 29ης Ιουνίου 1992 για τη γενική ασφάλεια των προϊόντων [8]. Η πρόταση εισάγει πιο σαφείς και αποτελεσματικούς κανόνες ώστε να διατίθενται στην αγορά μόνον ασφαλή προϊόντα.

[8] Επίσημη Εφημερίδα L 228, 11/08/1992, σελ. 0024 - 0032.

3. Γνώμη της Επιτροπής σχετικα με τις τροπολογίες που ψηφίστηκαν από το Ευρωπαϊκό Κοινοβούλιο

Το Ευρωπαϊκό Κοινοβούλιο ενέκρινε στις 16 Μαΐου 2001 (σε δεύτερη ανάγνωση) επτά τροπολογίες στην κοινή θέση του Συμβουλίου.

Η Ευρωπαϊκή Επιτροπή έκανε δεκτές, πλήρως ή εν μέρει, πέντε από αυτές τις τροπολογίες υπό τον όρο της κατάλληλης αναδιατύπωσής τους, αλλά απέρριψε τις υπόλοιπες.

Στην παρούσα γνώμη η Επιτροπή λαμβάνει θέση όσον αφορά τις τροπολογίες του Κοινοβουλίου σύμφωνα με το άρθρο 251(2)(γ) της συνθήκης ΕΚ.

3.1. Τροπολογίες που έγιναν δεκτές από την Επιτροπή

Η τροπολογία 1 σχετίζεται με την αιτιολογική σκέψη 1 της κοινής θέσης και αφορά την υποβολή προτάσεων από την Επιτροπή για την ασφάλεια των υπηρεσιών.

Όταν εγκρίθηκε η κοινή θέση στο Συμβούλιο (12.02.2001) η Επιτροπή εξέφρασε την πρόθεσή της να εντοπίσει τις ανάγκες, τις δυνατότητες και τις προτεραιότητες για κοινοτική δράση όσον αφορά την ασφάλεια των υπηρεσιών και την ευθύνη του παρέχοντος υπηρεσίες καθώς και να υποβάλει τις κατάλληλες προτάσεις στον τομέα αυτό. Το πρόγραμμα εργασίας της Επιτροπής για το 2001 αναφέρεται επίσης σε αυτό. Συνεπώς η παρούσα τροπολογία μπορεί να γίνει δεκτή αλλά ύστερα από αναδιατύπωση (αιτιολογική σκέψη 1, τελευταία πρόταση: «Η ανασύνταξη αφήνει την ασφάλεια των προϊόντων εκτός του πεδίου εφαρμογής της παρούσας οδηγίας, δεδομένου ότι η Επιτροπή προτίθεται να εντοπίσει τις ανάγκες, τις δυνατότητες και τις προτεραιότητες για κοινοτική δράση όσον αφορά την ασφάλεια των υπηρεσιών και την ευθύνη του παρέχοντος υπηρεσίες με στόχο την υποβολή κατάλληλων προτάσεων.».

Οι τροπολογίες 4, 5 και 10 απαιτούν τη δημιουργία μιας συμβουλευτικής επιτροπής (αντί για μια ρυθμιστική επιτροπή, όπως προβλέπεται στην κοινή θέση), τόσο για την ανάθεση των εντολών τυποποίησης όσο και για τον καθορισμό των στόχων ασφάλειας για τις εντολές αυτές. Η Επιτροπή μπορεί να κάνει δεκτές τις τροπολογίες αυτές.

Η τροπολογία 7 εισάγει στο άρθρο 8 μια αναφορά στην αρχή της προφύλαξης ως κατευθυντήριο αρχή την οποία πρέπει να τηρούν οι αρμόδιες αρχές των κρατών μελών όταν λαμβάνουν τα μέτρα που προβλέπονται στο άρθρο 8(1).

Η τροπολογία του Κοινοβουλίου μπορεί να γίνει δεκτή αλλά ύστερα από αναδιατύπωση (άρθρο 8(2): «Όταν οι αρμόδιες αρχές των κρατών μελών λαμβάνουν μέτρα όπως αυτά που προβλέπονται στην παράγραφο 1, κυρίως εκείνα που αναφέρονται στα σημεία (δ) έως (στ´), λαμβάνοντας υπόψη την αρχή της προφύλαξης όπου αρμόζει, πρέπει να φροντίζουν να τηρούν τη συνθήκη και κυρίως τα άρθρα της 28 και 30, ώστε να εφαρμόζουν τα μέτρα με τρόπο ανάλογο με τη σοβαρότητα του κινδύνου.».

Πράγματι, μπορούμε να επικαλεστούμε την αρχή της προφύλαξης όταν υπάρχει επιστημονική αβεβαιότητα. Ωστόσο, η αναφορά στην αρχή της προφύλαξης πρέπει να εντάσσεται στο πλαίσιο του στόχου της σχετικής διάταξης, που είναι η τήρηση των διατάξεων της συνθήκης.

3.2. Τροπολογίες που απορρίφθηκαν από την Επιτροπή

Η τροπολογία 3 προσθέτει μια νέα παράγραφο στο άρθρο 3 που έχει ως στόχο την εισαγωγή μιας αναφοράς στην πιστοποίηση από ανεξάρτητο φορέα ως μέσο για την επίδειξη συμμόρφωσης προς τις απαιτήσεις της οδηγίας για ασφάλεια.

Σύμφωνα με τις διατάξεις που ορίζει η οδηγία, η πιστοποίηση από ανεξάρτητο φορέα πρέπει να διευκολύνει απλώς την αξιολόγηση της συμμόρφωσης και να μην λειτουργεί ως απόδειξη αυτής.

Η τροπολογία 11 διατυπώνεται ως υποχρέωση για την Επιτροπή, που πρέπει να συμπεριληφθεί στο άρθρο 19 (α), να υποβάλλει προτάσεις σχετικά με την ασφάλεια των υπηρεσιών έως μια ορισμένη ημερομηνία.

Η τροπολογία αυτή δεν μπορεί να γίνει δεκτή καθώς επηρεάζει το δικαίωμα πρωτοβουλίας της Επιτροπής.

4. Συμπερασμα

Σύμφωνα με το άρθρο 250 (2) της συνθήκης, η Επιτροπή τροποποιεί την πρότασή της σύμφωνα με τα προαναφερθέντα.